ཁྲོས་མའི་ཐོད་རྒལ་གྱི་ཟིན་བྲིས་མཚུངས་མེད་བླ་མའི་ཞལ་ལུང་བསྡུས་པ་བདུད་རྩིའི་སྤར་བུ་བཞུགས།།

༄༅།། ཟབ་གསང་རྫོགས་པ་ཆེན་པོའི་གདམས་པ་འདི་ཉིད་འཆད་པ་ལ། ཐོག་མར་དགེ་བ་ཀླད་ཀྱི་དོན། བར་དུ་དགེ་བ་གཞུང་གི་དོན། ཐ་མར་དགེ་བ་མཇུག་གི་དོན་དང་གསུམ། དེ་ལ་མཚན་དོན་སྨོས་པ། མཆོད་པར་བརྗོད་པ། གླེང་གཞི་བཤད་པ་དང་གསུམ། དང་པོ་ནི། ཆོ༷ས་ཐམས་ཅད་ཀྱི་རང་བཞིན་སྟོང་པ་ཉིད། ན༷མ་མཁ༷འི་ཀློ༷ང་ལྟར་ཟབ་ཅིང་རྒྱ་ཆེ་བའི་སྟོང་ཉིད་ལུང་མ་བསྟན་དུ་མ་སོང་ཕྱིར་ན་རིན་པོ་ཆེའི་མཛོ༷ད་ཁང་ལྟ་བུ་དེ་ལ༷ས་བྱུང་བའི་ཆོས་ཟབ་མོ་དཔག་པར་དཀའ་བ། མ་དག་ཁམས་གསུམ་དུ་འཁོར་བ། དག་པ་ཡེ་ཤེས་ཀྱིས་སྒོ་ཇི་སྙེད་པ་གྲངས་དང་མཐའི་མི་ཐུག་པ་ཞིག་ཡོད་ཀྱང། དེད་དག་ཐམས་ཅད་ཀྱི་བླ་ན་མེད་པ་གང་ན་མེད་པས་ན་བླ༷་མེ༷ད། གསང་ཆེན་གཉིས་ལྡན་གྱི་ཕྱིར་གས༷ང་བ༷འི། ཐེག་པའི་ཡང་སྙིང་དཔེར་ན་སའི་སྙིང་པོ་གསེར། འོ་མའི་སྙིང་པོ་མར་ལྟ་བུ་ཡིན་པས་སྙི༷ང་པོ༷། གནས་ལུགས་སེམས་ཀྱི་རང་བཞིན་ཡེ་ནས་འདོལ་བ་སྐྱོན་དང་དྲི་མའི་མ་སླད་པའི་བདག་ཉིད་ཅན་ཡིན་པས་ན་འདོ༷ལ༷། དུས་གསུམ་གྱི་རྒྱལ་བ་

སྲས་དང་བཅས་པའི་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པ་རྒྱན་གྱི་འཁོར་ལོ་ཐམས་ཅད་དྭངས་མ་ལྔ་འདུས་ཀྱི་ཐིག་ལེའི་ངོ་བོར་གནས་པ་མངོན་དུ་བྱེད་པའི་དོན་དམ་པའི་སྒྲུབ་པ་ཐམས་ཅད་འདིར་འདུས་ཤིང་རྫོགས་པས་ན་ཐི༷ག་ལེ༷འི་སྒྲུ༷བ་པ༷། དེ་བཞིན་རིག་འཛིན་འབུམ་གྱི་ཐུགས་བཅུད་དང་མ་མོ་མཁའ་འགྲོ་འབུམ་ཕྲག་བྱེ་བའི་ཀུན་གྱི་གཅེས་པ་ལུས། ལུས་ཀྱི་གཅེས་པ་སྙི༷ང་དང་ཁྲ༷ག་ལྟ་བུ་འདི་ན་ཡོད་ཅེས་པའི་དོན་ཡིན་ནོ། མཆོད་པར་བརྗོད་པ་དངོས་ལ། ན་མོ་ནི་ཕྱག་འཚལ་ལོ་ཞེས་དང། རིགས་ནི་དེ་བཞིན་གཤེགས་པའི་རིགས་དང་རྡོ་རྗེ་རིན་ཆེན་པདྨ་སོགས་དཀྱིལ་འཁོར་ཐམས་ཅད་ཀྱི་ངོ་བོའི་དབང་ཕྱུག་ཡིན་པས་ཁྱབ་བདག་གང་ཡིན་ན་བླ་མ་ཡིན་ཏེ། དེ་ཡང་ཇི་སྐད་དུ། བླ་མ་སངས་རྒྱས་བླ་མ་ཆོས། དེ་བཞིན་བླ་མ་དགེ་འདུན་ཏེ། ཀུན་གྱི་བྱེད་པོ་བླ་མ་ཡིན། ཞེས་གསུངས་པས། དེ་གང་ཡིན་ན་གྲུབ་ཐོབ་བརྒྱད་བཅུ་སོགས་ཐམས་ཅད་ཀྱི་སྤྱིའི་མེས་པོ་ལྟ་བུ་ས་ར་ཧ་དང། རིག་འཛིན་པདྨ་ཀ་ར་ཉིད་དོན་ལ་ཡེ་སངས་རྒྱས་པ་ཡིན་ཀྱང་རིག་འཛིན་གྱི་རྒྱལ་པོའི་ཚུལ་བསྟན་ནས་ཨོ་རྒྱན་མཚོ་སྐྱེས་

རྡོ་རྗེ་དེ་གཉིས་དབྱེར་མ་མཆིས་པའི་ཞབས་ཀྱི་པདྨོ་ལ་རལ་བའི་ཅོད་པན་གྱིས་གཏུགས་ཏེ་ཚེ་རབས་གཏན་གྱི་སྐྱབས་དང་མགོན་དུ་བསྟེན་ནོ་ཞེས་སོ། གླེང་གཞི་ནི། སྐྱེ་བ་མིང་(མང་)པོའི་གོང་རོལ་ནས་ཚོགས་རྒྱ་ཆེན་པོ་བསགས། སྨོན་ལམ་རྒྱ་ཆེན་པོ་བཏབ། རྫོགས་པ་ཆེན་པོའི་ཆོས་ལ་ཡང་ཡང་སྦྱང་བའི་ཡོན་ཏན་གྱི་འཕྲོ་སད་ནས། རྒྱུ་གསར་བ་དང། རྐྱེན་སོ་མ་བོགས་ལ་ལྟོས་མ་དགོས་པར། དཔེར་ན་མི་ཞིག་གིས་ལས་ཀ་བྱེད་པའི་དུས་གཉིད་སོང་ནས་སད་མ་ཐག་ནས་ལས་ཀའི་འཕྲོ་བསྐྱང་བ་ལས་བསླབ་སྦྱང་བྱེད་མི་དགོས་པར་བཞིན་དུ། རང་བཞིན་རྣམ་པར་དག་པའི་ཆོས་ཉིད་ཀྱི་ཡིན་ལུགས་མཐོང་ཡང། ཚེ་རབས་དུ་མའི་སེམས་རྟོག་ལ་བག་ཆགས་པས་འཕྱང་བ་ཆེན་པོའི་འཁྲུལ་བའི་དམ་རྒྱར་ཚུད་དེ་མ་གྲོལ་ནས། འཁོར་འདས་དག་མཉམ་གྱི་དབྱིངས་མ་མཐོང་བའི་རྐྱེན་དེས་དག་དང་མ་དག་སྣ་ཚོགས་པའི་སྣང་བ། དཔེར་ན་སྒྱུ་མ་མཁན་གྱི་སྒྱུ་འཕྲུལ་མེད་བཞིན་སྣང་ཡང་དོན་ལ་སྔོན་གྱི་སྦྱངས་འཕྲོ་སད་པའི་སྟོབས་ལས། ཆོས་ཉིད་ཀྱི་རླན་གྱིས་བརླན་པའི་དཔེར་ན་ས་གཞི་ལ་དྲོད་གཤེར་འཛོམ་ཚེ་མེ་ཏོག་སོགས་རྩི་ཤིང་ལོ་འབྲས་སྨིན་ལ། དེ་བཞིན་དུ་བྱང་ཆུབ་སེམས་ཀྱིས་བརླན་པའི་ས་གཞི་ལྟ་བུར་ཡེ་ཤེས་ཀྱི་རྩལ་ཆེན་འབར་བའི་བསིལ་དྲོད་ཀྱིས་བྲན་ཚེ། བརྡ་དང་གདམས་

པའི་པདྨོ་སོགས་བསམ་གྱིས་མི་ཁྱབ་ཅིང་གྲངས་ཀྱི་མི་ལོང་བ་བཞད་དུ་ཡོད་ཀྱང། ཁྱད་པར་དུ་གྱུར་བ་ཨུ་དུམ་ཝ་རའི་མེ་ཏོག་ལྟ་བུ་འདི་བདག་གིས་རྙེད་ཅེས་ཇི་ལྟར་ན་གཉིད་འདོལ་འདྲེས་པའི་བདེ་ཉམས་ཆེན་པོ་སྐྱེས་པའི་དབྱིངས་ཀྱི་ཀློང་དེ་ཉིད་དུ། གཞིའི་ཆོས་སྐུ་བདེ་བར་གཤེགས་པའི་སྙིང་པོ་དང་ཞལ་མི་གཉིས་པར་གདུལ་བྱ་རང་སྣང་གི་སྟོན་པ་རང་ལ་སྣང་བ་གྲུབ་བརྒྱའི་དབང་ཕྱུག་ས་ར་ཧ་ས་ཆེན་པའི་ཞལ་གྱི་དཀྱིལ་འཁོར་རྒྱ་མཚོ་ངོམས་ནས་འདི་ལྟར། སྔོན་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་ཞལ་མཇལ་གསུང་ཐོས་པའི་ཉན་ཐོས་མཆོག་ཟུངས་ཀྱི་ནང་ནས་ཤེས་རབ་ཕུལ་དུ་ཕྱིན་པ་འཕགས་པ་ཤ་རིའི་བུ་ཞེས་པ། སྐུ་མི་སྣང་བར་མྱ་ངན་ལས་འདས་ནས་བསམ་བཞིན་དུ་ཚོང་དཔོན་བུ་མོའི་རྣམ་པར་བཞེངས་ནས། ང་ཡི་ས་ལམ་བསྒལ་བའི་ཤིང་རྟ་འདྲེན་པར་བྱེད་པའི་དུས། བདེ་བ་དང་སྟོང་བ་གཉིས་སུ་མེད་པའི་སྙོམས་པར་འཇུག་པའི་རོ་ལ་རོལ་བའི་ཚེ་ན་བྱང་ཆུབ་སེམས་ཀྱི་ཐུགས་བསྐྱེད་གདེང་དང་ལྡན་པས། མ་འོངས་ལྔ་བརྒྱའི་སྙིགས་མར་བདག་སྦས་པའི་སྣོད་དམ་པར་གྱུར་ནས་༼འདི་ནས་མར་ཡི་གེ་གསལ་པོར་མེད་པས་མ་བྲིས།༽ཐབས་ཤེས་གཉིས་མེད་ཀྱི་གདམས་པ་འདི་བསྟན་ནས་འབྲེལ་ཚད་ཆོས་སྐུའི་ས་ལ་བརྒལ་བར་གྱུར་ཅིག དེ་དུས་པདྨ་ལས་སྐྱེས་པའི་སྤྲུལ་པའི་དབང་ཕྱུག་ཆེན་པོ་གར་གྱི་དབང་པོའི་ཕྲིན་ལས་ཀྱི་དཔལ་དུ་གྱུར་ནས། ཁམས་གསུམ་འཁོར་བ་དོང་ནས་སྤྲུགས་པར་ཤོག་ཅིག་ཅེས་པའི་ཐུགས་བསྐྱེད་དང་སྨོན་ལམ་

རྣམ་པར་དག་པའི་རྟེན་འབྲེལ་དུས་ལ་བབ་པ་དེང་གི་དུས་འདི་ཡིན་པར་གསུངས་ཤིང། ཨོ་རྒྱན་ཆེན་པོའི་སྐུར་བཞེངས་ཏེ་འདི་སྐད་གསུངས། དེང་ཡང་ཉོན་མོངས་པའི་སྙིགས་མ། ལྟ་བའི་སྙིགས་མ། དུས་ཀྱི་སྙིགས་མ། ཚེའི་སྙིགས་མ། སེམས་ཅན་གྱི་སྙིགས་མ་སོགས་ལྔ་བདོ་བའི་དུས་ལ་བབ་པའི་ཚེ། སེམས་ཅན་སྐལ་པ་དམན་པའི་སྟོབས་དབང་གིས་ལས་ངན་ཤ་སྟག་ལས་མེད་པས། དོན་དམ་རྩོལ་མེད་ཆོས་ཀྱིས་བློ་ཡིད་མི་ཚིམས་པར་གཞི་བདེ་གཤེགས་སྙིང་པོ་རང་ལ་རང་ཆས་སུ་ཡོད་པ་མངོན་དུ་མ་གྱུར་བར་ལྐོག་ཏུ་གྱུར་ནས་འཁྲུལ་བ་ལ། ལུས་ངག་གིས་འབད་རྩོལ་གྱིས་རྒྱུ་དགེ་བ་བསྒྲུབ་ནས། འབྲས་བུ་སངས་རྒྱས་ཐོབ་པར་རློམས་པའི་ཀུན་རྫོབ་རྩོལ་བཅས་ཀྱི་ཆོས་དོན་དམ་པར་འཛིན་པའི་དུས་དེར། ཐབས་བསྐྱེད་པའི་རིམ་པ་དང། ཤེས་རབ་རྫོགས་པའི་རིམ་པ་གཉིས་ཡ་མ་བྲལ་བར་ལྟོ་སྦྱོར་གྱི་ཚུལ་དུ་གདམས་པ་འདི་ཤིན་ཏུ་གཅེས་པས། དེའི་ཕྱིར་གཞི་གཏན་ལ་དབབ་ནས་ཐབས་ཀྱི་ལམ་དུ་ཁ་དྲངས་ཞིང། འབྲས་བུ་བླ་ན་མེད་པ་ཐེག་དགུའི་ཡང་རྩེ་ཨ་ཏི་ཡོ་གའི་རྩེར་བསྐྱལ་བ་ཉིད་ཡིན་ནོ། གཉིས་པ་བར་དུ་དགེ་བ་གཞུང་གི་དོན་ནི། གནད་འདི་ཉིད་ལག་ཏུ་ལེན་པའི་རིམ་པ་ལ། དང་པོ་བླ་མ་ལྟ་དགོངས་དང་ལྡན་པ་ཁམས་དང་དབང་

པོ་ཉམས་ཀྱི་མྱོང་བ་ལམ་གྱི་འཇུག་སྒོ་སོགས་ཀྱི་བྱེ་བྲག་ལ། རྒྱུད་ཚོད་དང་མཐུན་པའི་ཆོས་སྟོན་པའི་ཐབས་ལ་མཁས་ཤིང་ཐུགས་རྗེ་དང་ལྡན་པ། དཔེར་ན་རྒྱ་མཚོ་ཆེན་པོར་སྲོག་ཆགས་གང་གིས་འཐུང་ནའང་ངོམས་པའི་མཐུ་མངའ་བ། དེ་ལྟ་བུའི་རྡོ་རྗེ་སློབ་དཔོན་གྱིས་སློབ་མ་ཡང་དད་པ་དང་མོས་གུས་བརྩོན་འགྲུས་དང་ལྡན་པ་ལ། དང་པོ་འཁོར་བ་ལ་ངེས་པར་འབྱུང་བའི་བློ་དང་སྐྱོ་ཤས་བསྐྱེད་པའི་ཕྱིར་བློ་ལྡོག་རྣམ་པ་བཞིའི་དོན་སྟོན་ཅིང། དེ་ཡང་དང་པོ་དལ་འབྱོར་རྙེད་པར་དཀའ་བ་ལ་བསམ་ནས་དོན་མེད་འཁོར་བའི་བྱ་བ་སྤང། འཆི་བ་མི་རྟག་པ་ལ་བསམ་ནས་ཆོས་ཕྱོ་བཤོལ་དུ་མི་འཇོག ལས་འབྲས་ལ་བསམ་ནས་དགེ་སྡིག་གི་བླང་དོར་ཞིབ་ཏུ་བྱེད། འཁོར་བའི་སྡུག་བསྔལ་ལ་བསམ་ནས་འཁོར་བ་ལ་བློ་མི་འཇུག་པར་ཞེན་པ་ལོག་པར་བྱས་ནས། དེ་ནས་སྐྱབས་སུ་འགྲོ་བ། སེམས་བསྐྱེད་པ། མཎྜལ། སྐུ་གསུམ་བསྒོམ་བཟླས། བླ་མའི་རྣལ་འབྱོར། མ་བསྒོམ་འཕོ་བ་བཅས་ཆོས་ཀྱི་སྣོད་དུ་རུང་བ། ཐུན་མོང་དང་ཐུན་མིན་གྱི་སྔོན་འགྲོའི་བྱ་བ་རྣམས་བསྟན་ནས། དེ་ནས་ཡང་དག་པའི་ལམ་ལ་གཟུད་པའི་ཚུལ། དབང་པོ་རབ་འབྲིང་ཐ་མ་གསུམ་དུ་བརྟགས་ལ། རབ་ནི་གཅིག་ཆར་བ་སྔོན་གྱི་ལས་

འཕྲོ་སད་པ། འབྲིང་ས་བཅད་ལ་མི་ལྟོས་པར་གཅིག་ནས་གསུམ་དང་ལྔ་སོགས་ཐོད་རྒལ་གྱིས་བརྒལ་བར་བྱེད་པ། ཐ་མ་ས་ལམ་རིམ་པ་རིམ་གྱིས་བགྲོད་པ། དེ་དག་ལ་རང་རྒྱུད་དང་བསྟུན་པའི་ལམ་དུ་ཁ་དྲང་ངོ། ལམ་འདིའི་མི་མཐུན་ཕྱོགས་ཀྱི་གོལ་ས་གཟུང་འཛིན་གཉིས་ཡིན་པས། དེ་ཕྱིར་ཕྱི་ནང་གསང་གསུམ་གྱི་སྒོ་ནས་གཏན་ལ་དབབ་དགོས་ཏེ། འདི་ལྟར་ཕྱི་སྣང་བ་སྣོད་ཀྱི་འཇིག་རྟེན། ནང་གཡོ་བ་བཅུད་ཀྱི་སེམས་ཅན། བར་འདོད་ཡོན་ལྔའི་ཡུལ་སྣང་འདི་དག་ཐམས་ཅད་བདེན་པར་གྲུབ་པ་ཅུང་ཟད་ཀྱང་མེད་པས་སྟོང་ཉིད་གཅིག་གི་ཡོ་ལང་ཡིན་ལ། སྟོང་པའི་ངོ་བོ་གཞི་དབྱིངས་ཆོས་ཀྱི་སྐུ་ཁྱབ་གདལ་ནམ་མཁའི་འཁོར་ཡུག་ཡུལ་མེད་ཟང་ཐལ་ཆེན་པོ་གཞི་མེད་རྩ་བྲལ་གྱི་རོལ་བ་འཁོར་འདས་ཀུན་ཁྱབ་ཀྱི་བདག་ཉིད་ཡིན་པ་ལ། རྒྱུ་བདག་ཉིད་གཅིག་པའི་མ་རིག་པས་གཞིའི་ཞལ་རས་བསྒྲིབ་ཅིང་དེ་ལ་དངོས་མཚན་བདེན་ཞེན་གྱིས་མེད་བཞིན་དུ་མེད་པ་ལ་ཡོད་པར་སྣང་བའི་བག་ཆགས་འཐས་པ། དཔེར་ན་རྨི་ལམ་འཁྲུལ་བའི་རྫུན་རིས་ལྟར་འདོད་ཡོན་ལྔའི་ཡུལ་སྣང་འདི་དག་བྱུང་གནས་འགྲོ་གསུམ་དང་བྲལ་བ་ཡུལ་མེད་ཟང་ཐལ་ཡིན་པས་ན་ཆོས་ཐམས་ཅད་དེས་སྟོན་ནོ། ནང་ལྟར་རྣམ་པར་ཤེས་པའི་

ཕུང་པོ་རུ། ཟླ་བ་ཆུ་ཟླ་བཞིན་ད་སྣང་བའི་ཆོས་ཐམས་ཅད་རང་བྱུང་དུ་སྣང་ཞིང་ཤར་བ་ནི། ཟླ་བས་ཆུ་ཟླ་མ་བྱས། ཟླ་བ་མེད་ན་ཆུ་ཟླ་མི་འབྱུང་བ་བཞིན་དུ། སྣང་བ་འདི་དག་སེམས་ཀྱང་མིན་ལ། སེམས་ཀྱིས་བྱས་པའང་མ་ཡིན། དེས་ན་ཐ་དད་ཡིན་ནམ་སྙམ་ན་སེམས་མེད་ན་སྣང་བ་མི་འབྱུང་བས། འོ་ན་རྒྱུ་གཞི་དབྱིངས་དང་རྐྱེན་ངར་འཛིན་གཉིས་དུས་འཇོམ་ཚེ་སྣ་ཚོགས་ཆོས་ཁམས་རྒྱ་མཚོ་མེད་བཞིན་དུ་འབྱུང་བའོ། གསང་བ་ལྟར་གཏན་ལ་དབབ་པ་ནི། ཀུན་གཞིའི་མངལ་རྒྱར་དུབ་པ་གཉིད་ཀྱི་ངང་ལྟ་བུའི་གཞིའི་ཞལ་རས་བསྒྲིབ་ནས། འཛིན་པ་ལས་རླུང་གཡོ་བའི་ཆོ་འཕྲུལ་གྱིས། ཡིད་ཀྱི་རྣམ་པར་ཤེས་པ་མཆེད་པའི་སེམས་རྟོག་གི་བག་ཆགས་འཐས་པའི་བྱེད་ལས་ཀྱིས་སྐུ་དང་ཡེ་ཤེས་ཐམས་ཅད་དང། ངོ་བོ་ལྔ་དང་གདངས་ལྔ་མདངས་ལྔ་སོགས། ཕུང་པོ་ལྔ་དང་འབྱུང་ལྔ་ཁ་དོག་ལྔ་སོགས་ཀྱིས་བསྒྲིབས་ནས། ལྷུན་གྲུབ་ཀྱི་སྣང་བ་འཁོར་ལོར་བསྒྲིབས་པ་ནི། བདག་ཏུ་འཛིན་པས་བདག་ཚུར་བཅད། གཞན་ཕར་བཅད་པས་འཁྲུལ་བའི་མཚམས་འབྱེད་ཅིང། རེ་བ་དང་དོགས་ས་བཟང་ངན་ལ་སོགས་ཁམས་གསུམ་འཁོར་བ་དང། འདས་པ་སངས་རྒྱས་རྣམས་ཕྱོགས་དང་ཕྱོགས་མཚམས་སོགས་སུ་འཕོ་བགྲོད་ཀྱི་རྣམ་པ་རང་རྒྱུད་ས་རུ་བཟུང་བ་དེས་ནི་ཡང་ནས་ཡང་དུ་འཁོར་བའི་རྒྱུད་དུ་ཟོ་ཆུས་འཁྱུད་མོ་བཞིན་དུ་འཁྲུལ་བས་ན། དེ་དོན་སོ་སོར་རྟོགས་པའི་ཤེས་

རབ་ཀྱིས་གཏན་ལ་དབབ་ཅིང། ཡེ་གཞི་དོན་གྱི་སངས་རྒྱས་ཆོས་ཀྱི་སྐུ་མངོན་དུ་གྱུར་བ་དེ་ལས་གཞན་དུ་སངས་རྒྱས་ཞེས་བྱ་བ་ཡོད་པར་འཚོལ་ན་ངེས་པར་འཁྲུལ་བ་ཡིན་ཏེ། ཕྱི་གཟུང་བ་ཡུལ་གྱི་རྒྱུ་བྱས། ནང་འཛིན་པ་སེམས་ཀྱི་རྐྱེན་བྱས་ཏེ་ཁམས་གསུམ་འཁོར་བ་ཡོངས་སུ་གྲུབ་པ་ཡིན་ཏེ། དེ་ལས་གཞན་དུ་འཁོར་བའི་གནས་ཡུལ་ཡོད་པར་བལྟ་ན་ཤིན་ཏུ་འཁྲུལ་བ་ཡིན་པས་ན། དེའི་ཕྱིར་འཁོར་འདས་གཞན་དུ་བལྟ་བའི་གེགས་དང་གོལ་ས་གཅོད་པ་གནད་ཀྱི་ཡང་གཅེས་དམ་པ་ཡིན་ནོ། སླར་ཡང་ལམ་ཟབ་མོ་ཉམས་སུ་ལེན་པ་ལ། ཡེ་ནས་གཞིའི་རིག་པ་རང་སངས་རྒྱས་པ་རང་ཐོག་ཏུ་འཕྲོད་ཅིང་ངང་མངོན་གྱུར་དུ་མ་བཅོས་པར་བྱ་བ་དང་བྱེད་པ་མེད་པར་ལུས་མ་བཅོས་པར་དུར་ཁྲོད་ཀྱི་མི་རོ་ལྟ་བུ་དང། ངག་མ་བཅོས་པར་པུ་ཝཾ་གི་རྒྱུན་ཐག་ཆད་པ་ལྟ་བུ། སེམས་མ་བཅོས་པར་ནམ་མཁའ་སྤྲིན་དང་བྲལ་བ་ལྟ་བུར་ཅོག་གེར་བཞག་ནས། བལྟ་དང་གཏད་སོ་མེད་པར་ཡངས་ཁྲོལ་ལེ་བ། བློ་ཡིས་བསྒོམ་པ་དང་ཡིད་ཀྱིས་དཔྱོད་པ་ཅི་ཡང་མེད་པར་ཧར་སང་ངེ། འཇོག་བྱ་འཇོག་བྱེད་བཅས་བཅོས་གང་ཡང་མེད་པར་ལྷོད་སེ་འཛིན་སྟངས་ཀྱིས་མ་སྦག་པར། ཡེ་ནས་སྐྱོན་དང་དྲི་མ་བག་ཆགས་ཀྱིས་

མ་གོས་པའི་ཀ་དག ཡོད་མཐའ་མེད་མཐའ་སོགས་སྤྲོས་པའི་མཐའ་བརྒྱད་དང་བྲལ་བའི་ཀློང་ཆེན་པོ་ཆོས་སྐུ་ཀུན་ཏུ་བཟང་པོའི་རང་ཞལ་ཇི་ལྟ་ཇི་སྙེད་དམ་ཁྱབ་བྱེད་ཀུན་གཟིགས་ཀྱི་ཤེས་རབ་ཆེན་པོས་མངོན་དུ་གྱུར་བའི་དབྱིངས་དེ་དག་བདེ་བའི་ཉམས་འབོལ་ལེ་བས་མྱོས་པ་དང་མ་ནོར། གསལ་བའི་ཉམས་ས་ལེ་བར་ཞེན་པ་དང་མ་ནོར། ཕྱི་ནང་གཉིས་སྟོང་ཧད་དེ་བས་བཤུས་པ་དང་མ་ནོར། ནོར་ན་བདེ་བས་འདོད་ཁམས། གསལ་བའི་གཟུགས་ཁམས། མི་རྟོགས་པའི་གཟུགས་མེད་ཁམས་ཏེ། ཁམས་གསུམ་འཁོར་བར་འདུ་བྱེད་དོ། དེ་ལྟར་མ་ནོར་བའི་ལམ་ཡང་དག་པར་ཞུགས་ནས། གཞིའི་རིག་པ་མཐའ་གྲོལ་ཆེན་པོ་རྒྱ་གར་ཡང་མ་ཆད་པ་ཕྱོགས་གང་དུ་མ་ལྟུང་བ། བརྗོད་བྱའི་ཡུལ་དང་མཚན་མ་ཚིག་གི་ཁས་ལེན་ཐམས་ཅད་དང་བྲལ་བ་ཟང་མ་ཐལ་ཡིན་པས། ཇི་སྐད་དུ། འདི་དོན་བརྗོད་ལ་རྒྱལ་བའི་ལྗང་ཀྱང་སྡུགཿ གསུངས་བཞིན་རང་ཐོག་ཏུ་རང་གྲོལ་ནས་ཆོས་ཐམས་ཅད་ཀྱི་རྒྱལ་པོ་མཆོག་དེ་དག་བརྟན་པ་མ་ཐོབ་བར་དུ་ཉིན་མཚན་མེད་པར་ཉམས་སུ་མ་བླང་ན། ཀུན་མཁྱེན་ཆེན་པོས། རང་ངོ་འཕྲོད་ཀྱང་གོམས་འདྲིས་མ་བྱས་ན། རྣམ་རྟོག་དགྲས་ཁྱེར་གཡུལ་ངོས་བུ་ཆུང་འདྲ། ཞེས་གསུངས་པ་བཞིན་ནོ། དེ་ལྟ་བུའི་རང་ཐོག་ཏུ་རང་གདེང་ཐོབ་པ་ལས། རྒྱུ་འབྲས་

གཞན་གྱིས་ལྷན་པ་ཐེབས་པ་མིན་ཞེས་གསུངས་པ་བཞིན་ཤེས་པར་གྱིས་ཞེས་ཕྱི་རབས་ལས་ཅན་རྣམས་ལ་གདམས་པའོ། ཞེས་ཤིན་ཏུ་ཟབ་པའི་ལམ་མཐར་ཐུག་པ་མི་ཤིག་པ་རྡོ་རྗེ་ཆོས་བདུན་དང་རྡོ་རྗེའི་དམ་བཅའ་བཞི་དང་ལྡན་པས་རྡོ་རྗེ་དང། སའི་སྙིང་པོ་གསེར་ལྟ་བུ་ཡིན་པས་ན་སྙིང་པོ་སྟེ། གཞི་ཁྲེགས་ཆོད་ཀྱིས་གཏན་ལ་དབབ་ནས་ལམ་ཉམས་སུ་ལེན་པའི་ལེའུ་དང་པོའོ། ད་ནི་རང་ལུགས་སུ་ཐབས་ཤེས་ལྟོ་སྦྱོར་གྱི་ལམ་ལ་བརྟེན་ནས་འཇའ་ལུས་འཕོ་བ་ཆེན་པོའི་སྒྲུབ་ཐབས། དོན་ཅིས་ཕྱིར་ན་གདུལ་བྱ་རྟག་འཛིན་ཅན་རྣམས་དོན་དམ་རྩོལ་མེད་ཀྱི་དབྱིངས་སུ་ཁ་དྲང་བའི་ཐབས་གང་ཡིན་ན། རིགས་ལྔ་རིགས་ཀྱི་ཉམས་ལེན་དང་ཞིང་ཁམས་ལ་བརྟེན་ནས་འཇའ་ལུས་འཕོ་བ་ཆེན་པོ་སྒྲུབ་པ་ལ། སྣོད་བཅུད་ཞིང་ཁམས་སུ་གསལ་བ་ལ། དང་པོ་ལུས་ལྷ་རུ་གསལ་བ་སྤྲུལ་སྐུ། ངག་སྔགས་བཟླས་པའི་དོད་ལྷུན་གྲུབ་ལམ་དུ་བྱེད་པ་ལོངས་སྐུ། མ་དག་སྙིགས་མའི་སྣང་བ་དྭངས་མ་འོད་གསལ་ཆེན་པོའི་དབྱིངས་སུ་བཤིག་པར་བྱེད་པའི་གདམས་པ་ཆོས་སྐུ་སྟེ། དེ་ལ་དང་པོ་འཁོར་འདས་རུ་ཤན་དབྱེ་ཕྱིར་གཉན་ཁྲོད་བརྒྱ་རྩ་སོགས་ལ་ངེས་མེད་དུ་རྒྱུ་ཞིང་རེ་དོགས་བཙན་ཐབས་སུ་གཅོད་པ་ལ། མ་དག་འཁོར་བའི་སྣང་བ་འདིར་བདེན་ཞེན་གྱིས་འཁྲུལ་བའི་ཕྱིར། ཕན་

གནོད་ལྷ་འདྲེ་སོགས་རེ་དོགས་དགའ་སྡུག་སྣ་ཚོགས་ཡོད་པ་འདིའི་བདེན་ཞེན་སོགས་ཐམས་ཅད་སེམས་ཀྱི་ཆོ་འཕྲུལ་ལས་གཞན་ན་མེད་པར་ཐག་ཆོད་ཚེ། ཁམས་གསུམ་འཁོར་བའི་སྣང་སེམས་ཡང་དེ་འདྲ་མཚུངས་པ་ཡིན་པས། དེ་ཡང་བཙན་ཐབས་སུ་གཅོད་པ་ནི་སྔོན་འགྲོའི་བྱ་བར་མེད་ཐབས་མེད་པ་ཡིན། དེ་ནས་ས་ལམ་བར་མ་ཆོད་བསལ་ཕྱིར་མཁའ་འགྲོ་འདུས་པའི་དཀྱིལ་འཁོར་བསྒྲུབ་ཅིང་སོ། བསྐ